La fiscalia demana un total de cinc anys de presó per a l’activista gironí Jordi Alemany, al qual, en la declaració d’obertura del judici oral, acusa de sis delictes presumptament comesos durant la celebració del primer aniversari de l’1-O. En concret, són per ultratge a la bandera, desordres públics, atemptat a agents de l’autoritat i de vigilància privada, un delicte de danys, un delicte menys greu de lesions i dos delictes lleus de lesions. A part dels cinc anys de presó, se li demana una multa de 7.200 euros i 3.338 euros de responsabilitat civil.

Alemany és l’únic encausat per l’acció a la seu de la Generalitat a la ciutat de Girona d’aquell dia. Una acció en la qual, segons el mateix fiscal admet, van participar 300 persones i que va consistir a entrar a l’edifici per despenjar la bandera espanyola. L’escrit de la fiscalia diu que en aquella acció només es va poder identificar Alemany, que és membre del secretariat nacional de l’ANC.

L’activista admet que va ser present en l’acció, però nega els delictes de lesions i danys que se li volen imputar: “Era una protesta convocada pel CDR per reclamar la implantació de la República. Vam entrar amb una actitud festiva i reivindicativa. En cap moment es va intimidar a ningú.” Considera “demencials” les acusacions i ho atribueix a la voluntat de l’Estat d’espantar la gent de cara a les mobilitzacions que pugui haver-hi arran de la sentència del judici als presos polítics. Alemany recorda, a més, que tot va començar per unes actuacions obertes d’ofici pels Mossos, i destaca la “paradoxa” que sigui la policia del govern de la Generalitat que actuï per pròpia iniciativa per reprimir la reclamació ciutadana de fer efectiva la independència.